เตรียมพร้อมเปิดเมืองอย่างปลอดภัย เสนอแนะภาครัฐ 4 ประเด็น
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยภายหลังร่วมประชุม ศบค. ในวันนี้ (14 ต.ค.64) ว่า ที่ประชุมได้มีการหารือถึงสถานการณ์การแพร่ระบาด การกระจายวัคซีนและการจัดหายา รวมทั้งมีการปรับระดับของพื้นที่และผ่อนคลายกิจกรรมต่างๆ ซึ่งถือว่าเป็นเรื่องที่ดี โดยจะต้องมีการสื่อสารที่ชัดเจน เพื่อทำความเข้าใจกับประชาชนและผู้ประกอบการ ให้เกิดความร่วมมือและมีวินัยในการปฏิบัติตามมาตรการต่างๆ การประกาศความชัดเจนในการเปิดประเทศของนายกรัฐมนตรี ถือเป็นสัญญาณที่ดีให้ทุกภาคส่วนได้มีการเตรียมความพร้อมได้อย่างเหมาะสม โดยเฉพาะการบริหารจัดการในการลดความเสี่ยงได้ดียิ่งขึ้น เพื่อให้เศรษฐกิจสามารถเดินหน้าและอยู่ร่วมกับการระบาดที่สามารถจัดการได้ กกร. ได้มีข้อเสนอแนะไปยังภาครัฐ 4 ประเด็น อาทิ การสื่อสารขั้นตอนการเดินทางเข้าประเทศไทยที่ชัดเจน ตั้งแต่ต้นทางถึงปลายทาง รวมถึงการเดินทางภายในประเทศ โดยมีหน่วยงานเจ้าภาพที่ชัดเจน เพื่อให้เกิดความเข้าใจและสามารถปฏิบัติได้ตรงกัน นอกจากนี้ ได้เน้นย้ำในการนำบทเรียนจากการเปิด Phuket Sandbox มาสู่แผนงานที่เตรียมการไว้ให้สามารถปฏิบัติได้จริง พร้อมย้ำเรื่องการจัดสรรวัคซีนให้แรงงานต่างด้าว เพื่อรองรับการเปิดประเทศโดยเฉพาะภาคบริการ ขณะเดียวกันต้องเร่งดำเนินการตามแผนงานเพื่อรองรับการเติบโตและสร้างความเชื่อมั่นในช่วงถัดไป ทั้งการอำนวยความสะดวกในการทำธุรกิจ การแก้ไขปัญหาน้ำท่วมในระยะยาว การเข้าร่วมเจรจาในกรอบ CPTPP และการยกระดับการเดินทางมาประเทศไทยสู่การท่องเที่ยวคุณภาพ ซึ่งหอการค้าไทยพร้อมร่วมกันผลักดันกับหน่วยงานต่างๆ ที่เกี่ยวข้อง เพื่อให้ประเทศไทยกลับมาฟื้นตัวได้อย่างรวดเร็วในปีหน้า เบื้องต้น มหาวิทยาลัยหอการค้าไทยได้ประเมินว่า จะมีการจับจ่ายใช้สอยเพิ่มขึ้นประมาณ 1,000-2,000 ล้านบาทต่อวัน จากการผ่อนคลายมาตรการรอบวันที่ 16 ตุลาคมนี้